Dôvodová správa

Vláda SR na zasadnutí dňa 13. februára 2003 uznesením číslo 113 (príloha č. 1) zobrala na vedomie návrh na odkúpenie 10% podielu akcií spoločnosti Paroplynový cyklus, a.s. (ďalej len „PPC, a.s.“) od Slovenských elektrární, a.s. (ďalej len „SE, a.s.“). V bode B.1. tohto uznesenia ulo-žila ministrovi hospodárstva a pre správu a privatizáciu národného majetku zabezpečiť súčinnosť SE, a.s. pri realizácii predaja 10%-ného podielu akcií PPC, a.s.. Zároveň v bode C.1. odporučila vláda SR prezidentovi Prezídia Fondu národného majetku SR (ďalej len „FNM SR“) uzatvoriť so SE, a.s. príslušné zmluvy, ktorými by FNM SR odkúpil od SE, a.s. jej 10% podiel v spoločnosti PPC, a.s.. Uvedená majetková účasť predstavovala 600 ks akcií v celkovej nominálnej hodnote 60.000.000,- Sk, čo zároveň predstavovalo kúpnu cenu za tieto akcie.  
Predkladateľom návrhu bol FNM SR ako akcionár vlastniaci majetkovú účasť predstavujúcu 90% akcií zo základného imania spoločnosti PPC, a.s.. Dôvodom predloženia uvedeného návrhu bola skutočnosť, že Stanovy spoločnosti schválené pôvodnými akcionármi umožňujú minoritnému 10% akcionárovi blokovať všetky rozhodnutia valného zhromaždenia. Zosúladenie stanov spoločnosti s platnými právnymi predpismi sa v časti štandardných práv akcionárov pri výkone hlasovacích práv nepodarilo dosiahnuť na troch uskutočnených valných zhromaždeniach. Z uvedených dôvodov FNM SR pokladal za efektívnejšie ponúknuť strategickému investorovi na predaj majetkovú účasť predstavujúcu 100%  FNM SR. 
 Ministerstvo hospodárstva SR v zmysle horeuvedeného uznesenia vlády SR požiadalo SE, a.s. listom zo dňa 28. apríla 2003 o súčinnosť pri príprave príslušnej zmluvy. SE, a.s. vo svojej odpovedi informovali, že otázkou predaja 10% podielu akcií PPC, a.s. sa bude zaoberať Predsta-venstvo SE, a.s. na svojom zasadnutí dňa 13. mája 2003. V zmysle príslušných ustanovení Obchod-ného zákonníka bude pri posudzovaní predaja predmetného podielu akcií zvažovať všetky dostupné informácie a prijme svoje rozhodnutie s odbornou starostlivosťou a v súlade so záujmami SE, a.s..  
Následne listom zo dňa 27. júna 2003 Ministerstvo hospodárstva SR oznámilo FNM SR, že predstavenstvo SE, a.s. prerokovalo navrhovaný predaj 10%-ného podielu akcií PPC, a.s. v prospech FNM SR a vyjadrilo nesúhlasné stanovisko k navrhovanému predaju akcií za hodnotu nižšiu ako je ich primeraná trhová hodnota.

Vzhľadom na negatívne stanovisko predstavenstva SE, a.s. k navrhovanému predaju 10% akcií PPC, a.s. navrhuje FNM SR zrušenie uznesenia vlády SR číslo 113 zo dňa 13. februára 2003 k návrhu na odkúpenie 10% akcií spoločnosti Paroplynový cyklus, a.s. od Slovenských elektrární, a.s..

Pri príprave predaja majetkovej účasti FNM SR predstavujúcej 90% akcií PPC, a.s. sa predpokladá nevyhnutná miera koordinácie so SE, a.s., ku ktorej by malo dôjsť pred začatím procesu predaja, aby s jej výsledkami bolo možné oboznámiť záujemcov. 
Navrhovaným spôsobom zo strany FNM SR je uložiť v kúpnej zmluve víťazovi tendra záväzok odkúpiť aj majetkovú účasť patriacu SE, a.s., ak o to SE, a.s. požiadajú. Cena za jednu akciu by bola pritom totožná s cenou, ktorú ponúkne investor FNM SR pri predaji 90% podielu akcií.